Diari Oficial de la Generalitat Valenciana


Sumari del DOGV 9467, del 10-11-2022 (2022/10103)

RESOLUCIÓ de 9 de novembre de 2022, del president de la Generalitat, per la qual atorga el Premi de la Ciència Valenciana Santiago Grisolía a la trajectòria professional en el camp de la investigació científica a Avelino Corma Canós i a Ángela Nieto Toledano, ex aequo.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9467

Data del DOGV
:   10-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/10487


Data del document
:   09-11-2022

Organisme emissor
:   Presidència de la Generalitat

Tipus de document
:   Resolució

Descriptors 

:   * distinció honorífica

RESOLUCIÓ de 9 de novembre de 2022, del president de la Generalitat, per la qual atorga el Premi de la Ciència Valenciana Santiago Grisolía a la trajectòria professional en el camp de la investigació científica a Avelino Corma Canós i a Ángela Nieto Toledano, ex aequo. [2022/10608]  
El Premi de la Ciència Valenciana Santiago Grisolía es crea i regula en el Decret 36/2022, de 3 de novembre, del president de la Generalitat, amb l'objectiu de reconéixer i distingir les activitats d'investigació i d'impuls al desenvolupament de la ciència i les seues aplicacions que es duguen a terme en la Comunitat Valenciana, o que siguen fruit del treball realitzat per persones originàries de la Comunitat Valenciana o vinculades a aquesta.  
Avelino Corma Canós, nascut a Moncofa en 1951, va cursar els seus estudis de Química en la Universitat de València i es va doctorar en la Universitat Complutense de Madrid. Després de dos anys d'estada postdoctoral en la Queen's University, del Canadà, es va incorporar al Consell Superior d'Investigacions Científiques (CSIC). Des de 1990 desenvolupa la seua labor científica en l'Institut de Tecnologia Química, creat en aquest any per la Universitat Politècnica de València i el CSIC. És un expert reconegut internacionalment en catalitzadors i processos catalítics, ha publicat més de 1.400 articles i diversos llibres, i és autor de més de 200 patents d'invenció. La seua trajectòria ha sigut reconeguda per nombrosos premis i distincions, entre aquests, l'Alta Distinció de la Generalitat i la Distinció de la Generalitat al Mèrit Científic. Actualment presideix el Comité Estratègic d'Innovació de l'Agència Valenciana de la Innovació.  
Ángela Nieto Toledano, nascuda a Madrid en 1960, va estudiar Bioquímica i Biologia Molecular en la Universitat Autònoma de Madrid, on es va doctorar en 1987. Després de diversos anys d'investigació en el National Institute for Medical Research, de Londres, va tornar a Espanya en 1993. Actualment desenvolupa la seua labor en l'Institut de Neurociències d'Alacant, centre mixt del Consell Superior d'Investigacions Científiques i la Universitat Miguel Hernández d'Elx, on lidera el grup d'investigació Plasticitat Cel·lular en Desenvolupament i Malaltia. És una de les científiques espanyoles més importants i reconegudes per les seues aportacions al coneixement de processos biològics fonamentals per a la comprensió de l'origen del càncer i les malalties degeneratives de l'envelliment, i també pels seus esforços per visibilitzar el paper de la dona en la ciència. És membre de nombroses entitats científiques, i entre les distincions rebudes al llarg de la seua trajectòria, s'inclouen el Premi Rei Jaume I en investigació bàsica i la Distinció de la Generalitat al Mèrit Científic.  
Per això, en compliment del que es preveu en els articles 2, 4.1, i 5, i en la disposició transitòria única del Decret 36/2022, de 3 de novembre, del president de la Generalitat, i de conformitat amb la proposta formulada pel jurat, reunit a aquest efecte el 8 de novembre de 2022, resolc:  
  
  
Atorgar a Avelino Corma Canós i a Ángela Nieto Toledano, ex aequo, el Premi de la Ciència Valenciana Santiago Grisolía a la trajectòria professional en el camp de la investigació científica.  
  
València, 9 de novembre de 2022.- El president de la Generalitat: Ximo Puig i Ferrer.